google/wiki40b huggingface dataset:
צ'ופקברה

צ'ופקברה (Chupacabra, מספרדית: Chupacabras; הלחם המילים chupar - למצוץ ו-cabras - עיזים) הוא שמו של יצור מפלצתי אגדי מאמריקה הלטינית, ובעיקר בפוארטו ריקו. המאמינים בקיומה של המפלצת טוענים שהיא ניזונה מטריפת חיות בית וצאן, בעיקר עזים. 
העיירה סן אנטוניו, על הגבול הדרומי של טקסס, רדופה מזה 15 שנים בסיפורי זוועה אודות "מוצץ העיזים". 
היצור מתואר יצור כבד, בגודלו של דוב קטן עם שורה של קוצים מהצוואר עד הזנב. נע במהירות, ומוצץ בלשון דמוית צינור את דמן של חיות משק קטנות.
הדיווח הראשון על היצור היה בפוארטו ריקו במרץ 1995, שם נמצאו שמונה עיזים מתות ומיובשות מדם, עם פצעים באזור החזה.
חובב צברי

ביוגרפיה

חובב צברי נולד וגדל בקריית עקרון. ב-2006 סיים את שירותו הצבאי בדרגת אלוף-משנה. שירת כמפקד גדוד בהנדסה קרבית, מפקד גדוד בבה"ד 1, מפקד מרכז אב"כ ובתפקידו האחרון היה מפקד מחוז צפון בפיקוד העורף. לאחר שחרורו מצה"ל עבד כקב"ט מחוז תל אביב במשרד החינוך.
בבחירות לרשויות המקומיות בשנת 2013, התמודד מול שישה מתמודדים נוספים, ועלה לסיבוב השני מול ראש המועצה המכהן אריק חדד. הוא השיג 51.3% מהקולות ונבחר לתפקיד ראש המועצה. בבחירות של 2018 נבחר חובב צברי בשנית לראשות המועצה ברוב של 57% בסיבוב הראשון.
צברי חבר מפלגת הליכוד. הוא בעל תואר שני במדעי המדינה ויחסים בינלאומיים מאוניברסיטת חיפה. נשוי ואב לארבעה.
קטלוג לויטן

קטלוג לויטן הוא שם כולל לסדרת קטלוגים של כוכבים בעלי תנועה עצמית גדולה שערך האסטרונום ההולנדי - אמריקאי וילם יקוב לויטן. לויטן עסק בחלק ניכר מעבודתו במדידת התנועה העצמית של כוכבים באמצעות השוואת צילומים של השמים בתקופות שונות ועל ידי מעבר שיטתי על כל השמים יצר רשימות של כל הכוכבים שנראו בצילומים והיו בעלי תנועה עצמית גדולה מספיק כדי שמיקומם ישתנה באופן נראה לעין. הכוכבים שנכללו בקטלוגים היו בתחילה כוכבים מוכרים שהיו ידועים מימי קדם או שהתגלו על ידי אסטרונומים אחרים, אבל בהמשך חלק גדול מהכוכבים היו כאלה שרישומם בקטלוגים של לויטן היה התיעוד הראשון שלהם והציון שקיבלו בקטלוגים הפך לשמם המקובל.

פרסומים ראשונים

בשנת 1923 פרסם לויטן שעבד באותה תקופה במצפה הכוכבים ליק רשימה של 749 כוכבים בעלי תנועה עצמית של למעלה מחצי שניית קשת בשנה. הכוכבים ברשימה מוספרו במספרים עוקבים וסודרו על פי העלייה הישרה שלהם ממערב למזרח. הכוכבים שברשימה היו כוכבים מוכרים, חלקם עם ציון באייר ואחרים עם ציון מקטלוגים שונים שתנועתם העצמית התגלתה על ידי אסטרונומים שונים, ביניהם האסטרונום הגרמני מקס וולף, האסטרונום האמריקאי פרנק אלמו רוס והאסטרונום ההולנדי אדריאן ואן מאנן. לאחר שעבר לויטן למצפה הכוכבים של אוניברסיטת הרווארד הוא פרסם בכתב העת של מצפה הכוכבים בין השנים 1927-‏1928 את תוצאות המדידה של התנועה העצמית של 2,000 כוכבים. מדידות אלה בוצעו באזורים שונים של השמים כמו למשל צביר ההיאדות, ערפילית אוריון או הענן המגלני הגדול. כמו ברשימה הקודמת, הכוכבים שברשימות מוספרו במספרים עוקבים כך שבכל פרסום חדש הספירה החלה מהמספר שאחרי המספר האחרון בפרסום הקודם. בתוך כל אחד מהפרסומים הבודדים הכוכבים סודרו על פי העלייה הישרה שלהם כך שבכל פרסום הכוכבים מסודרים ממערב למזרח, אך הסדר לא נשמר כאשר מסתכלים על הרשימה המלאה. בשנת 1932 פרסם לויטן תוספת של 441 כוכבים בעלי תנועה עצמית גדולה מחצי שניית קשת בשנה לרשימה שפרסם בשנת 1923. ברשימה זו נכללו כבר כוכבים רבים שתנועתם העצמית נמדדה על ידי לויטן עצמו. בפרסום זה נמנע לויטן ממספור הכוכבים ובמקום זאת רק ציין את שמם ובמקרה של כוכבים חסרי שם שהוא גילה את תנועת העצמית הוא השתמש בציון L XXXX עבור כוכבים שנכללו בפרסומים של לויטן עצמו מהשנים 1927-8 כאשר XXXX הוא המספר הסידורי של הכוכב ברשימות, ובציון L FFFF-NN כאשר FFFF הוא מספר של האזור בשמים שבו נצפה הכוכב ו-NN הוא המספר הסידורי של הכוכב בתוך האזור עבור תגליות חדשות. ציונים אלה עדיין נמצאים בשימוש לזיהוי כוכבים, כך למשל הכוכב גליזה 65 נקרא גם L 726-8 (או לויטן 726-8) ו-EZ בדלי נקרא גם L 789-6 (או לויטן 789-6). בשנות ה-30 של המאה ה-20 המשיך לויטן במדידת התנועה העצמית של הכוכבים באופן שיטתי ופרסם מדי פעם את תוצאות המדידות.
קאסמירו

קריירת מועדונים

קאסמירו נולד בסאו ז'וזה דוס קאמפוס שבברזיל. הוא התחיל את קריירת המשחק שלו בקבוצה הברזילאית סאו פאולו בגיל 11. הוא היה הקפטן של מחלקות הנוער של הקבוצה, ועלה לבוגרים בשנת 2010.
סגנון המשחק המתקל והתוקף של קאסמירו דומה לשני השחקנים שהם המודל לחיקוי שלו, הרנאנס וזינדין זידאן.
בשנת 2013 הושאל לריאל מדריד, ושיחק רוב העונה במחלקת הנוער שלה, הקסטיליה. קאסמירו כבש שער אחד ב-15 הופעותיו בקסטיליה, והקבוצה הפכה לקבוצת הנוער החזקה בספרד.
ב-20 באפריל 2013, קאסמירו ערך את הופעת הבכורה שלו בריאל מדריד, בניצחון 1–3 על ריאל בטיס.
ב-10 ביוני 2013, ריאל מדריד הודיעה כי רכשה את קאסמירו בעבור 6 מיליון אירו.
קאסמירו לקח חלק פעיל במשחקי ההכנה לקראת עונת 2013/2014, במשחק ההכנה הראשון קסמירו נכנס במחצית וכבש את השער האחרון בניצחון 0–6 על בורנמות', ואילו במשחקו השני מול ליון, הקשר נכנס כמחליף בדקה ה-33, וכבש את שערו השני בקבוצה בדקה ה-83, שער שהשווה את התוצאה במשחק שהסתיים בתיקו 2-2. במהלך העונה שימש קאסמירו בעיקר כשחקן ספסל. בסוף עונה זו זכתה ריאל מדריד בליגת האלופות.
עם תחילת ההכנות לקראת עונת 2014/2015 קאסמירו התאמן מספר ימים עם ריאל מדריד, שהודיעה על השאלתו לפורטו למשך עונה שלמה, עם אופציית רכישה בסוף ההשאלה. בסוף העונה שב לריאל מדריד והצטרף לסגלה.
בעונת 2015/2016 חזר קאסמירו לריאל מדריד והתברג במהרה בהרכב הראשון של הקבוצה. בסיום העונה זכה עם ריאל מדריד בליגת האלופות בפעם השנייה בקריירה.
בגמר ליגת האלופות בשנת 2017 הבקיע, במדי ריאל, את הגול השני נגד יובנטוס.

נבחרת ברזיל

בשנת 2011 לקח חלק פעיל בנבחרת ברזיל עד גיל 20, שזכתה בגביע דרום אמריקה 2011 שנערך בפרו. קאסמירו כבש 3 שערים בטורניר. קאסמירו שיחק את משחקו הרשמי בנבחרת הבוגרת כבר בגיל 19 ב-14 בספטמבר 2011 בשוויון 0-0 מול נבחרת ארגנטינה. הוא זומן לקופה אמריקה לשנת 2015 אך לא זכה לשחק.
במאי 2018 קאסמירו זומן למונדיאל ברוסיה, וערך את הופעתו הראשונה במונדיאל, ב-17 ביוני 2018, כאשר שיחק 60 דקות בשוויון1-1 מול נבחרת שווייץ.
במאי 2019, קאסמירו זומן לקופה אמריקה לשנת 2019 וזכה לכבוש שער בשלב הבתים מול נבחרת פרו, שער זה היה לשער הראשון של קאסמירו בנבחרת הבוגרת של ברזיל.
רוז'ניאבה

תולדות העיירה

רוז'ניאבה היא עיר בעלת מכרות זהב ושאר מתכות יקרות, העיר נזכרת לראשונה במאה ה-13.
במאה ה-15 המסחר והמלאכה בעיר התפתחו בקצב, תקופת השגשוג נקטעה כשהטורקים פלשו במאות ה-16–17 ובעקבות זאת העיר נהרסה ואוכלוסייתה הידלדלה.
במאה ה-18 גירשו את הטורקים מאדמת הונגריה והעיר חזרה לשגרה, התחדשו הצמיחה הכלכלית והדמוגרפית, הוקמו בה בתי ספר, מוסדות תרבות, בתי מלאכה ועסקים. הודות למעמדה החדש כעיר בישופות (בישוף-אחת הדרגות הגבוהות בהיררכיה של הכנסייה הנוצרית), הוקמו בה מוסדות כנסייה חשובים, ובמאה ה-19 התחדשה העבודה במכרות והחל בעיר תהליך תיעוש. בנובמבר 1938 רוז'ניאבה סופחה להונגריה ובאביב 1944 הייתה הונגריה תחת שלטון גרמני ישיר.

תולדות הקהילה היהודית

בעת העתיקה, בימי הביניים, נאסרה התיישבות יהודים ברוז'ניאבה. ב-1840 בוטל האיסור ויהודים הורשו להיכנס ולחיות בעיר. במאה ה-19 התיישב בעיר ארתור גלטר שהיה במקצועו סוחר, בעקבותיו התיישבו יהודים נוספים בעיר שרובם באו מיישובים ממזרח סלובקיה ובסוף המאה ה-19 גרו ברוז'ניאבה כ-350 יהודים וב-1857 קמה ברוז'ניאבה קהילה קטנה של יהודים.
קהילת היהודים בעיר נהגו לעשות תפילות בחדר תפילה קטן שהיה בבית פרטי, ובשנות השישים של המאה ה-19 הקימו היהודים בעיר בית עלמין, חברת קדישא, וייסדו מוסדות ציבור נוספים, ולקראת סוף העשור רוז'ניאבה הייתה למושב רבנות.

לאחר מלחמת העולם השנייה

רוז'ניאבה שוחררה בידי הצבא הסובייטי בינואר 1945, לאחר השחרור שבו לרוז'ניאבה עשרות יהודים ניצולי "פלוגות העבודה" ומחנות שונים. הקהילה חזרה לפעול ופתחה מטבח ציבורי ומוסדות ציבוריים נוספים גם הפעילות הציונית חודשה.
בתקופת המלחמה חיללו אנטישמים את בית הכנסת שהיה בעיר, ולכן לאחר המלחמה המקום שימש למחסן והתפילות נעשו בבית הרב.
יהודי העיר תרמו 8,000 קרונות לקרן קיימת לישראל בכדי לנטוע את "יער קדושי צ'כוסלובקיה" בערי ירושלים.
ב-1949 גרו בעיר 60 יהודים, חלקם עלו לארץ באותה שנה. בסוף שנות השישים התקיימה בעיר קהילה קטנה של יהודים ואחר כך היא פורקה. ב-1984 הרסו את בית העלמין היהודי שהיה בעיר וב-1990 נשארו יהודים בודדים בעיר.
ברנדי צ'סטיין

קריירה

צ'סטיין למדה בתיכון ארכיבישופ מיטי בסן חוזה שבקליפורניה, והובילה אותו לזכייה בשלוש אליפויות לאומיות.
ב-1986 החלה ללמוד באוניברסיטת קליפורניה בברקלי, וזכתה בתואר רוקי העונה. לאחר מכן עברה ניתוח ברגליה והחמיצה את עונות 1987 ו-1988. ב-1989 עברה לאוניברסיטת סנטה קלרה, והובילה אותה לשני פיינל-פור של ה-NCAA.
את הופעת הבכורה שלה בנבחרת ארצות הברית ערכה ב-18 באפריל 1991 במשחק נגד נבחרת מקסיקו. צ'סטיין זכתה באותה שנה במקום הראשון בגביע העולם עם הנבחרת. ב-1993 סייעה לנבחרת לזכות בגביע הזהב שנערך בניו יורק.
ב-8 באוגוסט 1993 פרשה מהנבחרת האמריקנית, אך לקראת המשחקים האולימפיים של שנת 1996 חזרה לנבחרת ועזרה לה לזכות במדליית זהב.
שיא הקריירה של צ'סטיין היה בגביע העולם 1999. צ'סטיין כבשה בבעיטת עונשין את שער הניצחון בגמר נגד נבחרת סין. לאחר הבקעת השער צ'סטיין הורידה את חולצתה ונותרה לבושה בחזיית ספורט בלבד. בעקבות הצלחתה בטורניר זכתה למספר חוזי חסות, שהבולט מביניהם היה מטעם נייקי בסך מיליון דולר.
משחקה האחרון בנבחרת היה ב-6 בדצמבר 2004 אחרי אולימפיאדת אתונה. צ'סטיין הייתה ממייסדות ליגת ה-WUSA, ושיחקה בה מ-2001 ועד 2003.
כריסטינה פרי

ביוגרפיה

שיר הבכורה שלה, "Jar of Hearts", בוצע ב-2010 בתוכנית ברשת פוקס "So You Think You Can Dance" (מקור הפורמט של נולד לרקוד). השיר הפך ללהיט עולמי ומכר מעל 3 מיליון עותקים בארצות הברית לבדה. השיר דורג בעשירייה הפותחת במצעדי פזמונים ברחבי העולם ובמקום ה-19 במצעד הפזמונים הבינלאומי השנתי לשנת 2012. מספר חודשים לאחר מכן הוציאה מיני-אלבום בשם The Ocean Way Sessions, שכלל את שיר הבכורה וארבעה שירים נוספים.
בעקבות הצלחת שיר הבכורה הוחתמה על חוזה אצל חברת התקליטים אטלנטיק רקורדס. אלבום הבכורה שלה, Lovestrong, יצא במאי 2011. האלבום הוכר על ידי איגוד תעשיית ההקלטות האמריקאי כאלבום פלטינה לאחר שנמכרו ממנו למעלה ממיליון עותקים.
ב-2012 כתבה והקליטה עבור הסרט דמדומים - שחר מפציע את השיר "A Thousand Years". השיר מכר מעל 8 מיליון עותקים בארצות הברית.
באוקטובר 2012 הוציאה לאור מיני-אלבום שני, A Very Merry Perri Christmas.
אלבום שני, Head or Heart, יצא ב-1 באפריל 2014. הסינגל המוביל, "Human", יצא בנובמבר 2013.
ב-19 באוגוסט 2016, ביום ההולדת ה-30 של פרי, יצא השיר "Brave Enough" של היוצרת לינדזי סטירלינג שאת השירה בו ביצעה פרי.
באוגוסט 2017 הודיעה פרי כי היא בהריון. בינואר 2018 נולדה לה בת.
בינואר 2019 הוציאה אלבום המוקדש לביתה, Songs for Carmella: Lullabies & Sing-a-Longs.
—
קן קרסון

עבודה עם רודי ג'וליאני

קרסון חיבר בשיתוף עם ראש העיר לשעבר של ניו-יורק רודי ג'וליאני את הספר "מנהיגות". הספר, שפורסם באוקטובר 2002, הפך מיידית לרב מכר, ושהה עשרים וחמישה שבועות ברשימת רבי המכר של הניו-יורק טיימס, כולל חמישה שבועות כמספר אחד. עם מעל מיליון עותקים מודפסים, "מנהיגות" זכה לשבחים מהמבקרים, כולל ביקורות מעולות ב ניו-יורק טיימס ("בטוח, פריימר דינמי על בסיס אתיקה עסקית, והתנהלות אצילית תחת לחץ"), ה "ביקורת הספרים של הניו-יורק טיימס" ("חסון, עם הבזקים של שנינות ייחודית"), ביזנס וויק ("סוער, לא אפולוגטי, וניחן בתשוקה עזה").
מרד התרנגולים

עלילה

הסרט מתחיל בניסיון בריחה כושל של הגיבורה, ג'ינג'ר. לאחר מכן מתברר שג'ינג'ר מנסה בהתמדה ובעקשנות להמלט מחוות התרנגולות, הנראית כמחנה שבויים, כאשר היא מנסה כל פעם שיטה אחרת ותמיד נתפסת ומושלכת לצינוק. ג'ינג'ר לא מפסיקה לתכנן וליזום מבצעי בריחה כי היא יודעת שכל תרנגולת שלא עומדת במכסת הביצים סופה לנחות בסיר הבישול. לביצוע מבצעי הבריחה היא נעזרת בתרנגולות האחרות ובזוג עכברים המספקים לה ציוד וחומרים "מוברחים".
יום אחד "עף" תרנגול קרקס אמריקאי בשם רוקי מעל החווה ונוחת בתוכה. הוא מפיח תקוות חדשות בג'ינג'ר שחושבת שרוקי מסוגל לעוף. היא מאמינה שלכל התרנגולות יש סיכוי לברוח מן החווה לאחר שרוקי ילמדן לעוף. רוקי לא טורח להעמיד את ג'ינג'ר על טעותה ונהנה מן החיים הטובים בחווה, כאשר כל התרנגולות מעריצות ומפנקות אותו. 
כיוון שתפוקת הביצים בחווה יורדת בעקביות ועמה הרווחים, מחליטה בעלת החווה, גברת טווידי, להפסיק את ייצור הביצים ומזמינה מכונה תעשייתית לייצור פשטידות עוף. היא מקווה להפוך בכך את החווה הכושלת לעסק מצליח.
לאחר הרכבת המכונה לייצור פשטידות נלקחת ג'ינג'ר לשמש כשפן הניסיונות לבדיקת תקינות המכונה. רוקי מצליח במאמצים רבים לחלץ את ג'ינג'ר מגורלה כפשטידת עוף ועקב כך יוצאת המכונה מכלל שימוש.
לאחר שג'ינג'ר מגלה את תוכניתה של גברת טווידי לגבי התרנגולות ולאחר שהיא מגלה את האמת על יכולתו של רוקי "לעוף" עולה במוחה הרעיון להיעזר בידיעותיו של התרנגול הזקן פוולר, ששימש בצעירותו כקמע בחיל האוויר הבריטי, לשם בניית מטוס שעימו יעופו כל התרנגולות לחופש. התרנגולות כולן מתגייסות למבצע והמטוס נבנה בהצלחה בעוד מר טווידי מצליח לתקן את מכונת הפשטידות. לאחר מכן נשלח מר טווידי לאסוף את כל התרנגולות ולהכניסן למכונה, אולם אלה מצליחות לקשור אותו בחבלים ולהכין את המטוס להמראה. 
בגלל ההמולה שבחוץ יוצאת גברת טווידי מביתה חמושה בגרזן ומנסה למנוע את המראת המטוס כאשר היא אוחזת בחוט תאורה המחובר אליו. ג'ינג'ר ורוקי מנסים להפיל אותה ומצליחים לגרום לה לקטיעת החוט על ידי הגרזן. עקב כך נוחתת גברת טווידי מן האוויר לתוך פתח האוורור של מכונת הפשטידות הנסתמת ומתפוצצת והורסת את כל האסם. הסרט מסתיים בכך שהתרנגולות מקימות מושבה בתוך שמורת טבע לציפורים.

הפקה

מרד התרנגולים היה סרט האנימציה העלילתי הראשון באורך מלא של ארדמן אנימציות. הסרט בוים על ידי ניק פארק ופיטר לורד.
פיתוח הסרט החל ב-1995 על ידי לורד ופארק, ב-1996 קיבל הסרט מימון מחברת ההפצה פאת'ה וב-1997 הצטרפו דרימוורקס אל ההפקה. במהלך הפקת הסרט נעשה שימוש ב-30 סטים עם 80 אנימטורים ו-180 בכלל ההפקה.

ביקורת

הסרט זכה לביקורות חיוביות בעיקר באתר Rotten Tomatoes זכה הסרט לציון של 97% המבוסס על 153 חוות כעת עם דירוג ממוצע של 8.1/10. באתר Metacritic זכה הסרט לציון של 88 מתוך 100 המבוסס על 125 חוות דעת.

הכנסות

הסרט היה להצלחה קופתית כאשר גרף $106,834,564 בארצות הברית, $118,000,000 מחוץ לארצות הברית ו-$224,834,564 ברחבי העולם כולו. בסוף השבוע הראשון להקרנותיו גרף הסרט $17,506,162 מ-2,491 בתי קולנוע ודורג שני בקופות, בסוף השבוע השני להקרנותיו גרף הסרט $13,192,897 לאחר שהורחב ל-2,851 בתי קולנוע שהקרינו אותו ודורג רביעי בקופות. נכון זהו הסרט הסטופ-מושן הרווחי ביותר בהיסטוריה בארצות הברית.

משחק וידאו

משחק וידאו המבוסס על הסרט יצא ב-3 בנובמבר 2000 בפורמט תלת-ממד והיה פרודיה רופפת לסרט "הבריחה הגדולה".
האלפבית הבשקירי

האלפבית הבשקירי (בשקירית: Башҡорт әлифбаһы, הגייה מקורבת: בַּשְׁקוֹרְתְּ אֶלִיפְבַּהֻו) הוא גרסה של האלפבית הקירילי שבו נכתבת השפה הבשקירית. בעבר נכתבה השפה הבשקירית באלפבית הלטיני, ולפני כן בכתב הערבי. כיום יש ניסיונות לחזור לשימוש באלפבית לטיני.

היסטוריה

לפני שאימצו שיטות כתיבה אלפביתיות השתמשו הבשקירים בלוגוגרמות (או אידאוגרמות). כלומר, כל גרפמה ייצגה אובייקט פיזי מסוים. שתי דוגמות מוצגות משמאל:
עם קבלת האסלאם במאה ה־10 החלו הבשקירים להשתמש בכתב הערבי. נשתמרו תעודות כתובות באופן זה מהמאה ה-14 ומהמאה ה-15. בשנת 1923 נוצרה שיטת כתיבה ייחודית לשפה הבשקירית, גם היא על בסיס האלפבית הערבי, שכללה 33 אותיות במקום ה־22 שירשו מהאלפבית הטטרי.
ב־1928 הוחלף האלפבית הבשקירי לאלפבית המבוסס על האלפבית הלטיני, ובשנת 1940, אימצו אלפבית המבוסס על האלפבית הקירילי.
כיום מפותחת מערכת כתיבה חדשה, המבוססת על האלפבית הלטיני, אשר מתוכננת להחליף את האלפבית הנוכחי לקראת שנת 2010.
לחמן (סוג)

תיאור

עצים ושיחים מהסוג לחמן הם בעלי מוהל חלבי, שניתן להפיק מפציעת הגבעולים, העלים והגזע. העצים הם חד-מיניים ודו-ביתיים, כך שהפרחים הזכריים והנקביים צומחים על אותו העץ. הפרחים הנקביים פורחים צמודים לגזע, ועם ההפריה מסוגלים לגדול לפרי גדול במיוחד (בחלק מהמינים הפירות יכולים לשקול מעל 30 קילוגרמים).
פירות מהמינים עץ הלחם ופרי הג'ק משמשים כמקור מזון עיקרי באיים שונים באוקיינוס השקט ובקאריביים, ומגודלים למטרות מאכל באזורים נרחבים באסיה. בישראל יש מספר מצומצם של עצים ממינים אלו, והם לא הפכו לענף חקלאי.
כה עשו חכמינו

כה עשו חכמינו היא סדרה של חמישה כרכי מעשיות וספורי חז"ל מעובדים לילדים, מאת יוכבד סגל. הספר הראשון בסדרה יצא בשנת 1976, והספרים זכו להוצאה מחודשת בשנת 2007, עיבוד לקלטות שמע ותרגומים לשפות רבות; ביניהן יפנית, גרמנית, אנגלית והונגרית. הספרים אוירו על ידי בינה גבירץ ואריה מ. במהדורה הראשונה, ועל ידי ר. גרשוני בהוצאה המחודשת. נערכו בידי אשר וסרטיל. הסדרה זכתה להצלחה ופופולריות רבה.
לדברי המחברת, הסדרה מיועדת ל"מחנכי ילדים צעירים". האגדות לקוחות בעיקר מן התלמוד ומהספרות המדרשית. הסדרה נכתבה במטרה להקנות לילדים "ממעשיהם הטובים ומדותיהם הנעלות" של חז"ל, וכן להראות להם "דברי מוסר וחכמה, רעיונות עמוקים, ויסודות התורה".
בתחילה נכתבה הסדרה כדף מידע שבועי לגננות, אולם לאחר מכן עברה עיבוד לצורת הספר. הסיפורים מחולקים לפרקים, כל פרק בעל נושא שונה (כגון ענוה, שבת, כיבוד אב ואם וכדומה) בכל סיפור או מעשיה, מצוין מקורם, ובסוף כל פרק מובאות אמרות חז"ל הרלוונטיות לנושא הפרק.
בשפה השתרש הביטוי "זה 'כה עשו חכמינו' מפורש", כאשר הכוונה היא לסיפורי גמרא שהם מוכרים וידועים לכולם.
Unlimited

פעילות החברה

החברה פועלת על ידי פריסת סיבים אופטיים על גבי רשת החשמל של חברת החשמל ומחברת את לקוחותיה בשוק העסקי והפרטי לתשתיות של סיבים אופטיים, המגיעות עד לביתם (FTTH).
לתשתית הסיבים האופטיים של אנלימיטד יכולת גלישה במהירות סימטרית (מהירות גלישה אחידה בעת העלאת והורדת קבצים) עד 1 ג'יגה, וכיום החברה מאפשרת גלישה באינטרנט במהירות הגבוהה בישראל.
החברה היא אחת משלוש החברות שקיבלו רישיון מפ"א (מפעיל פנים ארצי) כללי ממשרד התקשורת, לצד "בזק" ו-HOT. רישיון זה מתיר לחברה לפרוס את תשתית הסיבים האופטיים על גבי רשת החשמל של חברת החשמל באופן בלעדי.
נכון לפברואר 2018, הסיבים האופטיים של אנלימיטד פרוסים בתל אביב, בבאר שבע, בכפר סבא, ברמת גן, בטירת כרמל, ברעננה, בנתניה, ברמת השרון ובחיפה.

היסטוריה

בשנת 2010, יזמה חברת החשמל פיילוט לחיבור סיבים אופטיים על גבי תשתיות חברת החשמל בקריית שמונה. בעקבות הפיילוט החליטה ממשלת ישראל להתיר לחברת החשמל להקים חברת תקשורת פרטית, אשר תפרוס תשתית באופן בלעדי על גבי רשת החשמל של חברת החשמל.
בשנת 2011 החל תהליך מכרזי ארוך לבחירת השותפים במיזם, אשר בסופו נבחרו מספר חברות - Via Europa, חברת החשמל, רפק, נכסי זיסאפל, באטמ תקשורת מתקדמת - אשר היוו מַאֲגָד (קונסורציום) של משקיעים, להקמת חברת התשתית ביחד עם חברת החשמל. ביולי 2013, הוקמה חברת (IBC (Israel Broadband Company אשר השיקה את המותג "Unlimited" במאי 2014.
חודש לאחר מכן התחילה החברה בפיילוט חיבור בניינים בטירת כרמל, ובאוגוסט 2014 החלה לבצע חיבורים מסחריים ראשונים בבאר-שבע.
במהלך 2015 המשיכה את פריסת הסיבים האופטיים לערים נוספות. בינואר 2016, החליט דני לאובר, אז מנכ"ל החברה, להתפטר מתפקידו. עקב כך הפך יו"ר הדירקטוריון, דורון כהן, למנהל החברה בפועל.
בספטמבר 2016 החלה אנלימיטד בתהליך מציאת משקיע. כחלק מהתהליך פנו חברות ישראליות ובינלאומיות לחברה במטרה לבחון אפשרויות של מיזוג ורכישה. באוגוסט 2018 רכשה סלקום 70% ממניות אנלימיטד (חברת החשמל ממשיכה להחזיק ב-30% הנותרים). בדצמבר 2018 נכנסה קרן תשתיות ישראל למיזם, ומחזיקה כעת ב-35% מהמניות, לצד סלקום (35%) וחברת החשמל (30%). 
ארכיטקטורת הרשת היא Active Ethernet) P2P) וכדי לממשה משתמשת החברה בציוד אקטיבי של חברת סיסקו.

מבנה רשת

תשתית Unlimited מבוססת על סיבים אופטיים עד-הבניין FTTB) Fiber To The Building) או FTTH) Fiber To The Home), כתלות בבניין אותו מחברים. עובי הסיבים האופטיים הוא כחוט שערה.
יאן אסר

יאן אסר (בהולנדית: Johannes "Jan" Fredericus Samuel Esser;‏ 13 באוקטובר 1877, ליידן - 9 באוגוסט 1946, שיקגו) היה שחמטאי יהודי-הולנדי וכירורג פלסטי.  
בשנת 1910 ניצח אסר בדו-קרב שהתקיים בפריז את דוד ינובסקי 2.5-0.5.
אסר היה אלוף הולנד לשחמט, וניצח את רודולף לומן בדו-קרב פלייאוף לתואר בשנת 1913 בתוצאה 3.5-0.5. באליפות הולנד שהתקיימה בשנת 1912 הגיע אסר למקום השני. 
במקביל ללימודי רפואה למד אסר גם רפואת שיניים, והשתמש בידיעותיו כרופא שיניים לצורך ניתוחיו.
ככירורג פלסטי היה אסר חלוץ בשיטות חדשניות לכירורגיה משחזרת על חיילים שנפצעו במלחמת העולם הראשונה. סבורים שהוא הטביע את המונח סטנט (תומכן) כדי לתאר את השימוש שעשה במרכיב לטביעת שיניים שהומצא בשנת 1856 על ידי רופא השיניים הבריטי צ'ארלס סטנט כדי ליצור תבנית לשחזור פני החייל. המונח סטנט הורחב בהמשך לאביזר המרחיב עורקים של הגוף.
אסר היה אספן אמנות נלהב ובמשך חייו רכש 880 יצירות אמנות שהוצגו לראשונה במוזיאון בשנת 2006. את עיקר רכושו עשה בעסקאות נדל"ן מוצלחות ובהשקעות ספקולטיביות בבורסה.
Secure Shell

התפתחות וגרסאות

הגרסה הראשונה של SSH (שלימים נקראה SSH-1) נכתבה על ידי הפיני טאטו ילונן (Tatu Ylönen) ב־1995 והתבססה על תוכנה חופשית וספריות של GNU. על מנת להפיץ את התוכנה והפרוטוקול הקים טאטו את חברת SSH Communications Security שמאוחר יותר שכתבה את הקוד והפכה את התוכנה לתוכנה קניינית.
גרסה שנייה של SSH, הנקראת SSH-2 נקבעה על ידי ה־IETF‏ (Internet Engineering Task Force), גוף התקינה העיקרי של תעשיית האינטרנט. SSH-2 מכילה שיפורים של SSH-1 בתחומי האבטחה ואפשרויות התקשורת שהפרוטוקול מציע, בהן החלפת מפתחות בשיטת דיפי-הלמן (Diffie-Hellman key exchange), בדיקת תקינות המסתמכת על קוד אימות מסרים והאפשרות להפעיל מספר בלתי מוגבל של התקשרויות יישומיות על פני התקשרות SSH יחידה ובנוסף מגדירה תקן ברור כך שתוכנות שונות על גבי פלטפורמות שונות תוכלנה לתקשר ביניהן בצורה בטוחה.

תיעול

פרוטוקול SSH תומך ב"תיעול" (ראה Port Forwarding), כלומר, ניתן "לתעל" תעבורה ממחשב אחד למחשב אחר בצורה מאובטחת דרך תוכנות SSH. בעזרת פונקציה זו ניתן לאבטח תעבורה של תוכנה שאינה תומכת באבטחה, או שאבטחתה חלשה יחסית.
לדוגמה, שרת SSH ושרת VNC פועלים על שני מחשבים ברשת פנימית. שרת ה-VNC מקונפג (מוגדר) להאזין רק לחיבורים ממחשב ה-SSH (כך שלא ניתן לגשת אליו מרשת האינטרנט, או שהוא כלל אינו מחובר אליה). שרת ה-SSH לעומת זאת, מחובר לאינטרנט ומקשיב לחיבורים חיצוניים. כאשר משתמש מתחבר לשרת ה-SSH (ומזהה עצמו נכונה) השרת מתעל תעבורה לשרת ה-VNC, וכך יש תקשורת בין שני מחשבי הקצה. יש לציין כי שרת ה-SSH ושרת ה-VNC יכולים לרוץ על אותו המחשב (לדוגמה: במקרה של שימוש ביתי).
אנדראה רוסי

אודות

אנדראה רוסי מחזיק בתואר בפילוסופיה משנת 1975 באוניברסיטת מילאן. התיזה שלו עסקה בין היתר בתורת היחסות של אלברט איינשטיין. משנות העשרים של חייו הקים רוסי חברות העוסקות בהפקת אנרגיה ממקורות שונים, ביניהן חברת Petroldragon שעסקה בהפקת נפט ממקורות מבוזבזים. ההתעניינות של רוסי בהיתוך קר, החלה רק בשנת 1989. בשנה זו היה הניסוי המפורסם של פונס ופליישמן.
לדבריו, בשנת 2006 הגיע רוסי לנקודה קריטית במחקרו, כאשר הצליח לאחר אלפי קונפיגורציות שונות שנוסו למצוא נוסחה יציבה, בת שחזור, המאפשרת להפיק אנרגיה מתהליך היתוך קר הנקרא LENR. רוסי יצר קשר עם פרופסור סרג'יו פוקרדי מאוניברסיטת בולוניה, פיזיקאי המתמחה בתהליכים המשלבים ניקל ומימן, ומאז אלה מפתחים מוצר מסחרי המבוסס על התהליך, האמור להפיק אנרגיה במחירים נמוכים בהרבה מתהליכים קיימים.
יחסי ברוניי–קטר

היסטוריה

היחסים בין שתי המדינות כוננו ב-21 באוקטובר 1991. השגרירות הברונאית נפתחה בקטר בשנת 2001 והשגרירות הקטרית נפתחה בברוני בשנת 2008. קטר וברוניי חתמו על הסכמים רבים בהם הסכמים בתחום התרבות והחינוך. שיתוף פעולה גדול נוסף בין המדינות הוא שיתוף הפעולה בנושא הספורט. ישנו מספר קטן של גולי ברוניי בקטר אשר מרוכזים בצפון מחוז א-ריאן ובמחוז א-שמאל. הם עובדים בעיקר בחברת קטרגז ובחברת קטר פטרוליום.
היכל התהילה של כדורסל הנשים

היכל התהילה של כדורסל הנשים (באנגלית: Women's Basketball Hall of Fame) הוא מוזיאון הממוקם בעיר נוקסוויל שבטנסי, ארצות הברית, בו מונצחים אישים שתרמו לכדורסל הנשים ברחבי העולם, בהם כדורסלניות, מאמנים, שופטים ותורמים אחרים. החברוּת בהיכל אינה מוגבלת לנשים בלבד, אך הגברים הכלולים בו הם מיעוט; נכון לסוף 2018 מוצגים בהיכל 164 חברים בסך הכול, בהם 141 נשים ו-23 גברים.
בשנתיים הראשונות של טקס הצגת החברים החדשים, 1999 ו-2000, הצטרפו להיכל 25 ו-24 חברים, בהתאמה, ומאז 2001 נוספים בכל שנה בין 6 ל-10 חברים. ההיכל עצמו נבנה בתוך הקמפוס של אוניברסיטת טנסי, כהוקרה לקבוצת כדורסל הנשים של האוניברסיטה; הקבוצה זכתה ב-8 אליפויות ליגת המכללות תחת המאמנת פט סאמיט, הנחשבת לאחת ממאמנות כדורסל הנשים הטובות בהיסטוריה.
הקטגוריות בהן נבחרים החברים בהיכל הן: "שחקנית", "שחקנית ותיקה", "שחקנית בינלאומית", "מאמן", "מאמן ותיק", "שופט" ו"תורם". כמו כן מעניק ההיכל מאז שנת 2010 את פרס "סוללות הדרך" ("Trailblazers of the Game") לקבוצות או ליגות אשר תרמו להתקדמות ולהצלחה של כדורסל הנשים בעולם.
מערך משונן

במדעי המחשב, מערך משונן (באנגלית: Jagged array או Ragged array) הוא מערך של מערכים שבו כל איבר יכול להיות בגודל שונה כך שנוצרות שורות שהקצה שלהן משונן. זאת לעומת מצב שבו כל המערכים באותו גודל, ואז צורת מבנה הנתונים היא מלבנית.
מערכים משוננים בשפות תכנות כגון ג'אווה,‏ PHP,‏ פייתון‏, Ruby, ‏C#.Net,‏ Visual Basic .NET,‏ Perl, ‏JavaScript,‏ Objective-C,‏ סוויפט ו-Atlas Autocode ממומשות באמצעות Iliffe vector (מערך של מצביעים למערכים).

דוגמאות

בסי שארפ, ניתן ליצור מערך משונן באמצעות הקוד הבא:
int[][]c;c=new int[2][]; // creates 2 rowsc[0]=new int[5]; // 5 columns for row 0c[1]=new int[3]; // create 3 columns for row 1
ב-C++/CLI, ניתן ליצור מערך משונן באמצעות הקוד הבא:
using namespace System;int main(){array<array<double> ^> ^ Arrayname = gcnew array <array<double> ^> (4);// array contains 4 //elementsreturn 0;}
פרז'מר

היסטוריה

מתיישבים דוברי גרמנית הגיעו לראשונה לאזור בסביבות 1150, בהזמנת מלך הונגריה גזה השני. ב-1211 מלך הונגריה אנדראש השני הזמין את אבירי המסדר הטבטוני להתיישב באזור פרז'מר. כדי שיהוו מחסום לפולשים אפשריים מכיוון מעבר ההרים של בוזאו. זו גם הפעם הראשונה שפרז'מר מוזכרת בכתובים. אבירי המסדר הקימו במקום את הכנסייה בשנים 1212–1213. האבירים הטבטוניים סולקו ב-1225 ובמקומם באו הנזירים הציסטרציאנים.
במשך הדורות שלאחר מכן נכבש הכפר על ידי טטרים, הונגרים, העות'מאנים, קוזקים ורומנים. המבצר עצמו נכבש רק פעם אחת, בשנת 1611, על ידי שליט טרנסילבניה גאבור באטורי.
רוב התושבים ממוצא גרמני עזבו לגרמניה לאחר מהפיכת 1989.